Suvestinė redakcija nuo 2022-02-02

Įsakymas paskelbtas: TAR 2020-10-02, i. k. 2020-20638

VALSTYBĖS ĮMONĖS REGISTRŲ CENTRO

GENERALINIS DIREKTORIUS

ĮSAKYMAS

DĖL ATLYGINIMO UŽ VALSTYBĖS ĮMONĖS REGISTRŲ CENTRO TVARKOMŲ REGISTRŲ OBJEKTŲ REGISTRAVIMĄ, ŠIŲ REGISTRŲ IR NEKILNOJAMOJO TURTO KADASTRO DUOMENŲ, INFORMACIJOS, DOKUMENTŲ IR (AR) JŲ KOPIJŲ TVARKYMĄ MOKĖJIMO TVARKOS APRAŠO PATVIRTINIMO

2020 m. spalio 2 d. Nr. NVE-143 (1.3 E)

Vilnius

Vadovaudamasis Lietuvos Respublikos valstybės informacinių išteklių valdymo įstatymo
24 straipsnio 6 dalies 2 punktu, Lietuvos Respublikos adresų registro nuostatų, patvirtintų Lietuvos Respublikos Vyriausybės 2004 m. birželio 10 d. nutarimu Nr. 715 „Dėl Lietuvos Respublikos adresų registro nuostatų patvirtinimo“, 36 ir 63 punktais, Lietuvos Respublikos gyventojų registro nuostatų, patvirtintų Lietuvos Respublikos Vyriausybės 2014 m. gruodžio 23 d. nutarimu Nr. 1495 „Dėl Lietuvos Respublikos gyventojų registro nuostatų patvirtinimo“, 221, 261 ir 43 punktais, Sutarčių ir teisių suvaržymų registro nuostatų, patvirtintų Lietuvos Respublikos Vyriausybės 2021 m. birželio 9 d. nutarimu Nr. 432 „Dėl Sutarčių registro reorganizavimo ir Sutarčių ir teisių suvaržymų registro nuostatų patvirtinimo“, 46, 75 ir 101 punktais, Įgaliojimų registro nuostatų, patvirtintų Lietuvos Respublikos Vyriausybės 2010 m. gruodžio 15 d. nutarimu Nr. 1770 „Dėl Įgaliojimų registro reorganizavimo ir Įgaliojimų registro nuostatų patvirtinimo“, 56 ir 86 punktais, Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“, 231 punktu, Neveiksnių ir ribotai veiksnių asmenų registro nuostatų, patvirtintų Lietuvos Respublikos Vyriausybės 2010 m. gruodžio 15 d. nutarimu Nr. 1771 „Dėl Neveiksnių ir ribotai veiksnių asmenų registro reorganizavimo ir Neveiksnių ir ribotai veiksnių asmenų registro nuostatų patvirtinimo“, 65 ir 85 punktais, Testamentų registro nuostatų, patvirtintų Lietuvos Respublikos Vyriausybės 2001 m. gegužės 22 d. nutarimu Nr. 594 „Dėl Testamentų registro nuostatų patvirtinimo“, 481 ir 80 punktais, Turto arešto aktų registro nuostatų, patvirtintų Lietuvos Respublikos Vyriausybės 2002 m. kovo 5 d. nutarimu Nr. 314 „Dėl Turto arešto aktų registro nuostatų patvirtinimo“, 71 punktu, Vedybų sutarčių registro nuostatų, patvirtintų Lietuvos Respublikos Vyriausybės 2002 m. rugpjūčio 13 d. nutarimu Nr. 1284 „Dėl Vedybų sutarčių registro reorganizavimo ir Vedybų sutarčių registro nuostatų patvirtinimo“, 66 ir 96 punktais,

Preambulės pakeitimai:

Nr. VE-80 (1.3 E), 2022-02-01, paskelbta TAR 2022-02-01, i. k. 2022-01757

t v i r t i n u Atlyginimo už valstybės įmonės Registrų centro tvarkomų registrų objektų registravimą, šių registrų ir Nekilnojamojo turto kadastro duomenų, informacijos, dokumentų ir (ar) jų kopijų tvarkymą mokėjimo tvarkos aprašą (pridedama).

Finansų ir administravimo direktorius,	Sergejus Ignatjevas

atliekantis generalinio direktoriaus funkcijas

PATVIRTINTA

Valstybės įmonės Registrų centro

generalinio direktoriaus

2020 m. spalio 2 d.

įsakymu Nr. NVE-143 (1.3 E)

ATLYGINIMO UŽ VALSTYBĖS ĮMONĖS REGISTRŲ CENTRO TVARKOMŲ REGISTRŲ OBJEKTŲ REGISTRAVIMĄ, ŠIŲ REGISTRŲ IR NEKILNOJAMOJO TURTO KADASTRO DUOMENŲ, INFORMACIJOS, DOKUMENTŲ IR (AR) JŲ KOPIJŲ TVARKYMĄ MOKĖJIMO TVARKOS APRAŠAS

1. Atlyginimo už valstybės įmonės Registrų centro tvarkomų registrų objektų registravimą, šių registrų ir Nekilnojamojo turto kadastro duomenų, informacijos, dokumentų ir (ar) jų kopijų tvarkymą mokėjimo tvarkos aprašas (toliau – Aprašas) nustato atlyginimo už Lietuvos Respublikos nekilnojamojo turto, Juridinių asmenų, Lietuvos Respublikos adresų, Lietuvos Respublikos gyventojų, Sutarčių ir teisių suvaržymų, Turto arešto aktų, Testamentų, Vedybų sutarčių, Įgaliojimų, Neveiksnių ir ribotai veiksnių asmenų registrų (toliau visi kartu – registrai) ir Nekilnojamojo turto kadastro (toliau – kadastras) tvarkytojo (toliau – Registro tvarkytojas) teikiamas registrų objektų registravimo, registrų ir kadastro duomenų, informacijos, dokumentų ir (ar) jų kopijų tvarkymo paslaugas (toliau – paslaugos) mokėjimo ir grąžinimo tvarką.

Punkto pakeitimai:

Nr. VE-80 (1.3 E), 2022-02-01, paskelbta TAR 2022-02-01, i. k. 2022-01757

2. Aprašo nuostatos taikomos tiek, kiek atitinkamų klausimų nereglamentuoja specialiąsias teisės normas nustatantys įstatymai ar jų pagrindu priimti teisės aktai. Už paslaugas, kurios teikiamos pagal Registro tvarkytojo ir suinteresuotų asmenų sudarytas sutartis, atsiskaitoma tose sutartyse nustatyta tvarka.

3. Asmuo, pageidaujantis gauti paslaugas, teisės aktų nustatyta tvarka turi pateikti prašymą ir (ar) kitus dokumentus (toliau – prašymas) Registro tvarkytojui ir sumokėti Lietuvos Respublikos Vyriausybės nustatyto dydžio atlyginimą.

4. Asmens prašymas dėl paslaugų suteikimo pradedamas vykdyti tik sumokėjus atlyginimą už paslaugas, išskyrus atvejus, kai paslaugos teisės aktų nustatyta tvarka teikiamos neatlygintinai.

5. Atlyginimas už paslaugas mokamas pagal Registro tvarkytojo pateiktą išankstinę sąskaitą, kurioje nurodomas mokėtinas atlyginimas. Jei priimant prašymą, neįmanoma tiksliai nustatyti mokėtino atlyginimo, pateikiamoje sąskaitoje nurodomas preliminarus mokėtinas atlyginimas ir informacija, kad mokėtinas atlyginimas nėra galutinis. Registro tvarkytojas, patikslinęs už paslaugas mokėtiną atlyginimą, asmeniui pateikia papildomą išankstinę sąskaitą. Registro tvarkytojui suteikus paslaugas, pateikiama PVM sąskaita faktūra.

6. Atlyginimas už paslaugas gali būti mokamas grynaisiais pinigais, mokėjimo kortele, mokėjimo pavedimu į Registro tvarkytojo pateiktoje sąskaitoje nurodytą atsiskaitomąją sąskaitą. Mokant atlyginimą už paslaugas, būtina nurodyti apmokamos sąskaitos numerį.

7. Atlyginimas už paslaugas gali būti sumokėtas valstybės įmonės Registrų centro (toliau – Registrų centras) klientų aptarnavimo padaliniuose, banko poskyriuose, loterijos „Perlas“ ir FOXBOX terminaluose, taip pat naudojantis elektroninės bankininkystės paslaugomis arba, kai paslaugas prašoma suteikti per Registrų centro savitarną, naudojantis elektroninėmis paslaugomis Registrų centro savitarnoje.

8. Sumokėtas atlyginimas už paslaugas grąžinamas jį sumokėjusiam asmeniui šiais atvejais:

8.1. jeigu paslaugos nesuteiktos;

8.2. jeigu sumokėta daugiau nei Lietuvos Respublikos Vyriausybės nustatyto dydžio atlyginimas;

8.3. atlyginimas sumokėtas per klaidą.

9. Kai paslaugas buvo prašoma suteikti Lietuvos Respublikos Vyriausybės nustatyta skubos tvarka ir šios paslaugos nebuvo suteiktos numatyta skubos tvarka, grąžinamas priedas, mokamas papildomai už paslaugų suteikimą skubos tvarka.

10. Asmuo, sumokėjęs atlyginimą už paslaugas, Aprašo 8 ir 9 punktuose nurodytais atvejais, Registro tvarkytojui pateikia rašytinį prašymą, kuriame nurodo vardą, pavardę (jeigu prašymas teikiamas juridinio asmens vardu – juridinio asmens pavadinimą) kontaktinius duomenis, Registrų centro Paslaugų apskaitos sistemoje jo prašymui suteiktą numerį (užsakymo numerį), atlyginimo grąžinimo priežastį, grąžintino atlyginimo dydį ir atsiskaitomąją sąskaitą, į kurią turi būti grąžintas sumokėtas atlyginimas.

11. Aprašo 5 punkte nurodytu atveju nesumokėtas atlyginimas už paslaugas išieškomas teisės aktų nustatyta tvarka.

_____________________________

Pakeitimai:

1.

VĮ Registrų centras, Įsakymas

Nr. VE-80 (1.3 E), 2022-02-01, paskelbta TAR 2022-02-01, i. k. 2022-01757

Dėl valstybės įmonės Registrų centro generalinio direktoriaus 2020 m. spalio 2 d. įsakymo Nr. NVE-143 (1.3 E) „Dėl Atlyginimo už valstybės įmonės Registrų centro tvarkomų registrų objektų registravimą, šių registrų ir Nekilnojamojo turto kadastro duomenų, informacijos, dokumentų ir (ar) jų kopijų tvarkymą mokėjimo tvarkos aprašo patvirtinimo” pakeitimo